Brand by parlement: ‘Iemand’ moet rekening betaal(Foto: Elmond Jiyane/GCIS) Daar is groeiende kommer oor of ŉ versekeringspolis die reuseskade wat verlede week tydens ŉ brand by die parlementêre kompleks in Kaapstad aangerig is, gaan betaal. Dít veral nadat ŉ verslag van die Kaapstadse stadsraad dui op “growwe nalatigheid” en verskeie tekortkominge in prosesse om die kompleks te beskerm. Samantha Graham-Maré, die DA se woordvoerder oor openbare werke en infrastruktuur, sê in hierdie stadium is die oorsaak van die brand nie vir haar die grootste kwessie nie – die omvang daarvan is wel. “Die skade wat aangerig is, kon beperk gewees het,” sê Graham-Maré. Die departement van openbare werke het reeds aangedui dat hy nie sy geboue verseker nie. Die voorsittende beamptes van die parlement het verlede week aangedui dat die parlement self wél versekering het – teen ŉ bedrag wat volgens die jaarverslag sowat R4 miljoen per jaar beloop. “Ons weet egter nie wat dit dek nie,” sê Graham-Maré. R4 miljoen is egter ŉ beduidende bedrag vir ŉ versekeringspolis. Die polis dek moontlik gebeurlikhede soos eiendomskade, beserings en persoonlike aanspreeklikheid, en moontlik ook sommige van die inhoud van die geboue. Die parlement is egter die tuiste van talle artefakte en kunswerke waarvan die waarde onskatbaar is, en Graham-Maré sê dié items kan waarskynlik nie in ŉ versekeringspolis gespesifiseer word nie. Sy waarsku ook dat versekeringsmaatskappye soms traag is om uitbetalings te doen en dat dit selfs moeiliker kan wees indien enige moontlike nalatigheid ter sprake kom. Intussen word steeds gewag op terugvoer op ŉ verslag van die parlement oor wat presies die parlement se versekeringspolis behels en Graham-Maré sê hulle hoop om dit hierdie week reeds in die hande te kry. Daar word ook gewag op die verslag van ŉ span ingenieurs van die departement van openbare werke oor die omvang en oorsaak van die brand. Dié verslag word ook binne dae verwag. Skade sowat R1 miljard (Foto: Kaapstad-metro se brand- en nooddienste) Jack van der Lecq, die oorspronklike argitek van die gebou, plaas die koste vir herstelwerk op sowat R1 miljard, afhangende van die skade. “Hy praat van skade van sowat R1 miljard, maar ek dink dit kan aansienlik meer wees,” sê Graham-Maré. “Iemand moet die rekening betaal en in hierdie stadium is dit die belastingbetaler.” Ben Maswinga, verbonde aan die Suid-Afrikaanse erfenisbronne (Sahra), het volgens IOL gesê dit kan minstens vyf jaar duur om herstelwerk by die parlement af te handel. Die parlement is nie net ŉ nasionale sleutelpunt nie, dit is ook ŉ nasionale erfenisterrein. Maswinga meen ook dat herstelwerk meer as R1 miljard kan beloop. Volgens hom gaan heelwat hulpbronne en kundigheid boonop nodig wees. ŉ Ontleding van die boumateriaal moet onder andere gedoen word, en die hulp van restourasie-argitekte, erfeniskenners en ingenieurs sal ingeroep moet word. “Dit gaan ŉ monumentale taak wees,” het Maswinga luidens die berig gesê. “Die sleutelgevaar is dat al hierdie hulpbronne van nasionale belang is. As erfenishulpbronne is dit nie onbeperk nie, wat beteken ŉ gebou van historiese belang wat beskadig of verwoes word, kan nie bloot vervang word nie.”